text: Ny asfalt på Esbjergmotorvejen kan drille ferietrafikken
  24 maj 2017 kl. 10.59
  Trafikken i miniferien omkring  Kristi Himmelfartsdag ventes at blive tæt - og et asfaltarbejde på Esbjerg-motorvejen kan give kaos, når kursen sættes mod sommerhusene ved Vestkysten.
  Det kan være klogt at sætte ekstra tid af til turen, hvis du skal køre til sommerhus eller på familiebesøg i Kristi himmelfartsdagene.
  Vejdirektoratet forventer trængsel på vejene fra tidlig onsdag eftermiddag. Den øgede trafik vil hovedsageligt kunne mærkes på tværs af landet mellem Sjælland og Jylland. Derudover kan trafikanter forvente tæt trafik i de store sommerhusområder og på Sønderjyske Motorvej til og fra Tyskland.
  Det igangværende vejarbejde på Esbjergmotorvejen vil kunne mærkes af give ekstra mange biler på vejene mod de store sommerhusområder på Vestkysten i aftentimerne.  
  Når der er mange biler på vejene, er risikoen for uheld større, og konsekvenserne for den øvrige trafik er mere omfattende. Derfor opfordrer Vejdirektoratet trafikanterne til at køre med omtanke og holde afstand.
   
  På trafikinfo.dk og i app'en Trafikinfo kan man altid finde aktuel information om trafikken her og nu.
  